Boldklubben FREM - Svær opgave venter
Man kan næsten ikke få armene ned over succestræner Kim "Krølle" Hansens præstation, da det for andet år i træk er lykkedes ham og hans spillere at vinde mesterrækken, og dermed skal ud og spille kvalifikation til at spille i 1. division efter vinterpausen.
De fik på papiret den sværeste lodtrækning af de fire mulige modstandere til de to playoff kampe, som spilles på udebane nu lørdag kl. 13.00 i LSF, og der er returopgør lørdag den 22. november kl. 13.00 i Valby Idrætspark. LSF endte som nr. 11 i 1. division, og kom dermed kun lige ned under nedrykningsstregen, hvor de andre playoff mandskaber fra 1. division er klubberne AB Tårnby, Køge BK og HIK. U15 ekspedererede sidste år B93 ud af kvalifikationen, efter at det hjemme var blevet til 1-1, men i returopgøret på B93´s anlæg blev det til den nødvendige sejr på 1-0 på et straffespark begået i 2. halvleg.
Desværre har disse kvalifikationskampe sammenfald med 1. seniors to sidste kampe, så den massive opbakning de unge spillere sidste år fra årgang 1999 fik fra BK Frem Support og Paulis Rødder, kan nok ikke forventes i samme omfanf i år, men stort held og lykke til trænerteam og drengene fra klubbens ledelse. Da de unge drenge blev rækkevinder af Mesterrækken i efteråret, var det meningen, at de på lørdag skulle hædres på stadion i pausen, sammen med de andre rækkevindere, men det må vente til forårets første hjemmekamp den 4. april mod BSV.